Els sindicat CCOO, UGT, CSIF i el Sindicat Libre han anunciat aturades parcials de dues hores el proper 7 de juny arreu de l'Estat Espanyol aquest divendres a Tarragona. Les protestes, que es realitzaran en els torns de nit, mati i tarda, pretenen denunciar les retallades de 180 milions d'euros dels últims dos anys patides a Correos, fet que ha repercutit en la prestació d'aquest servei públic segons els sindicats que es consideren "maltractats" per part del govern espanyol. També han denunciat que la plantilla s'hagi reduït en un 26% en la darrera dècada i que el conveni col·lectiu estigui congelat des de fa quatre anys. A més, han criticat la implantació dels 'minijobs' i la sobrecàrrega dels treballadors perquè no es cobreixen les baixes. El president de CSIF Correos Tarragona, Óscar Venteo, ha reclamat un pla estratègic i d'expansió per redirigir el negoci cap a la missatgeria de paquets per contrarestar així el dèficit que arrossega l'empresa pública. Els sindicats avisen que si el govern de Madrid no els escolta les mobilitzacions es mantindran. "No callarem, cada any ens estan asfixiant més", ha reblat Enrique Martín, secretari Sector Posta del Tarragona. Per tot plegat, preveuen convocar jornades de vaga general els mesos de novembre i desembre. Segons els delegats dels quatre sindicats que representen la majoria dels treballadors de Correos a escala estatal han intentat desbloquejar l'actual situació de precarietat i dialogar amb la direcció de l'empresa i amb els representants del govern espanyol però, no n'han obtingut cap resposta. "Si l'economia creix no entenem perquè ens segueixen maltractant d'aquesta manera, volen acabar amb nosaltres", ha afirmat Ramón Romeu, secretari provincial de la Secció Sindical CCOO a Tarragona, qui ha remarcat que, davant de la nul·la voluntat política i de la retallada "més gran de la història que ha patit Correos", s'han vist empesos a convocar tot un seguit de mobilitzacions que s'iniciaran el pròxim 7 de juny amb aturades parcials de dues hores durant les últimes hores de la jornada del torn de nit, del matí i de la tarda. Pel que fa a les retallades, els sindicalistes critiquen que els pressupostos aprovats per aquest 2018 contemplen una reducció de 60 milions d'euros, una partida que s'ha de sumar als 123 milions retallats el 2017, fet que ha suposat una pèrdua de més de 180 milions d'euros en els últims dos anys i que ha impedit, segons els sindicats, "la modernització i l'expansió" de l'empresa. "El govern no aposta perquè Correos sigui una empresa competitiva", ha reblat el president del CSIF i ha admès que a diferència d'altres governs europeus, l'espanyol deixa en mans dels "operadors estrangers l'auge de la paqueteria i del comerç electrònic", malgrat que cada vegada s'envien més paquets en lloc de cartes. Per això, Venteo ha demanat que es dissenyi un pla estratègic de la companyia.  A més, calculen que el dèficit acumulat en aquests dos exercicis es podria xifrar en uns 225 milions d'euros. "Ens estan asfixiant cada vegada més amb més retallades i, al final ens ofegaran", ha asseverat Martín, que ha afegit que per tot plegat es posa "en perill" els llocs de treballs. Pèrdua del 26% de la plantilla i els contractes eventuals representen el 30% Des dels sindicats denuncien que s'han eliminat uns 15.000 llocs de treball durant l'última dècada, el que representa una pèrdua del 26% de la plantilla. Les conseqüències directes d'aquesta reducció són la pèrdua de qualitat en el servei, la sobrecàrrega de feina dels treballadors i l'increment de la contractació a temps parcial, el qual ronda el 30% i que ha suposat la incorporació dels minijobs a la companyia.  A més, Martín ja ha assegurat que "tremolem de cara l'estiu" pel fet que no es cobreixen les baixes ni els períodes vocacionals, malgrat que afirmen que la feina durant els mesos d'estiu no disminueix. La manca de plantilla també ha provocat el tancament i la reducció de l'horari d'atenció al públic en les zones rurals, sobretot a la Ribera d'Ebre i altres comarques de la demarcació de Tarragona com l'Alt Camp, el Baix Camp o la Conca de Barberà. D'altra banda, també reclamen que s'actualitzi el conveni col·lectiu, congelat des de fa quatre anys perquè asseguren que determinats col·lectius han perdut entre un 9% i 14% de poder adquisitiu. Per la qual cosa demanen una regulació perquè "a diferència d'altres operadors volem que els drets i salaris siguin dignes". Si no hi ha entesa amenacen amb vagues generals al final d'any Els quatre sindicats han marcat un calendari de mobilitzacions "a curt, mitjà i llarg termini" que no desconvocaran fins que assoleixin els objectius. Més enllà del 7 de juny han previst concentracions a les capitals autonòmiques amb lectures de manifest i, tot seguit dues convocatòries de vagues generals, la primera al novembre de 24 hores i, una altra de 48 hores al mes de desembre coincidint amb l'època nadalenca. La plantilla de la demarcació de Tarragona es concentrarà el pròxim dia 7 de juny a partir dos quarts de dues del migdia davant de la subdelegació del govern espanyol.

Summary: Els sindicats de Correos convoquen aturades parcials el 7 de juny per denunciar la precarització de la plantilla


El Tribunal Suprem revisarà un recurs d'apel·lació de la fiscalia contra les sortides de l'expresidenta del Parlament Carme Forcadell de la presó de Mas d'Enric per fer voluntariat i cuidar de la seva mare. Ho farà perquè el jutjat de vigilància penitenciària de Lleida ha remès a l'alt tribunal aquest recurs contra l'aval judicial a aplicar a Forcadell l'article 100.2 del règim penitenciari. En aquesta resolució, el jutge va determinar que el recurs seria revisat per l'òrgan sentenciador, tot i que la fiscalia el va presentar a l'Audiència de Tarragona. De fet, un altre jutjat de vigilància penitenciària, el que es fa càrrec dels presos de Lledoners, sosté que els recursos d'apel·lació s'han de presentar a l'audiència provincial. Segons ha informat el Tribunal Superior de Justícia de Catalunya (TSJC), el jutjat de vigilància penitenciària va remetre el recurs d'apel·lació al Suprem d'acord amb el seu pronunciament recollit en al seva resolució judicial, i que en aquests moments el magistrat no té comunicació oficial que el Tribunal Suprem hagi rebut encara el recurs. El recurs d'apel·lació presentat per la fiscalia és contra l'aval del 100.2 a Forcadell quan estava a la presó de Mas d'Enric. Aquests mesures, però, van decaure quan l'expresidenta del Parlament va ser trasllada a la presó de dones de Wad Ras, a Barcelona. La Junta de Tractament d'aquest centre va prendre un nou acord per a l'aplicació a Forcadell del 100.2 que va substituir el de la presó tarragonina.  Un altre jutjat de vigilància penitència, el número 5, que s'encarrega dels presos de la causa de l'1-O que estan a la presó de Lledoners, sosté que els recursos han de recaure en el seu cas a l'Audiència de Barcelona, ja que no es modifica la classificació del pres. Ho diu en una resolució d'aquest mateix dimarts en què avala l'aplicació del 100.2 a l'exconseller Raül Romeva. Segons recull la magistrada en aquesta interlocutòria, "el coneixement del posterior recurs d'apel·lació que es formuli en el seu cas contra la resolució que dicti aquesta jutjadora recaurà en l'Audiència Provincial de Barcelona", i cita que es fa així "de conformitat amb el que es disposa en l'apartat tercer de la Disposició Addicional Cinquena de la Llei Orgànica del Poder Judicial". I afegeix que aquest és un "criteri pacífic fins a la data". I afegeix que la fiscalia també ho entén així, segons es desprèn d'un recurs d'apel·lació presentat contra una altra resolució de la mateixa jutgessa en relació a un altre pres de la mateixa causa.

Summary: El Suprem revisarà un recurs contra les sortides de Forcadell de Mas d'Enric per fer voluntariat i cuidar la mare


L'Ajuntament de Barcelona preveu comptar amb un servei d'atenció i acompanyament a l'adolescència a cada districte a partir del 2021. El consistori acaba d'inaugurar el sisè, situat a Sant Martí, que se suma als ja existents a Sant Andreu, Nou Barris, Gràcia, Les Corts i Sarrià-Sant Gervasi. Els punts 'Aquí t'escoltem' són serveis d'assessorament i escolta confidencial per a adolescents d'entre 12 i 20 anys, on també es realitzen activitats grupals. El 67% de les peticions són de noies. En consonància amb aquest creixement de centres, el pressupost del 2018 per aquest apartat és multiplicarà per 2,5, passant de 225.000 euros a gairebé 580.000. S'incrementaran les hores de servei, tant dels punts per a joves com del Centre per a Famílies amb Adolescents. Un total de 207 adolescents han demanat assessorament individualitzat en aquests punts, dels quals el 67% són noies. L'edat mitjana ha estat de 16 anys i el 24% ha acudit derivat pels serveis socials.  La causa més habitual de les consultes és el malestar amb l'entorn familiar (38%), seguida per les dificultats per relacionar-se (15%), la desorientació vital (14%), les dificultats de la relació de parella (10%), el malestar emocional (8%), el procés de dol (7%), l'assetjament escolar (3%), el consum de drogues (2%), l'agressivitat (2%) i l'angoixa (1%). A més, més de 2.000 adolescents han participat al llarg del 2016 en les activitats grupals d'assessorament i formació, el 58% eren noies i el 42% nois, amb una mitjana d'edat de 15 anys. Entre les activitats hi ha tallers per a la detecció de micromasclismes, activitats d'educació emocional o accions per fomentar l'autoestima.  D'altra banda, un total de 866 mares, pares i tutors han pres part en tallers de formació organitzats pel Centre per a Famílies amb Adolescents. El 81% eren dones i el 19% homes. Les principals temàtiques que s'han abordat han estat la tolerància a la frustració, la gestió emocional, la comprensió del pensament adolescent o la comunicació afectiva i efectiva amb els fills.  En paral·lel, s'ha donat atenció individualitzada a 181 famílies. El 55% de les que han utilitzat aquest servei eren monoparentals. Pel que fa als motius, el 32% tenia dificultats per posar límits als fills, el 19% apuntava dificultats de comunicació i el 12% es preocupava per la desorientació o desmotivació vital del seu fill.

Summary: Barcelona obre un nou servei d'atenció a l'adolescència a Sant Martí i preveu que n'hi hagi un per districte l'any 2021


El jutjat d’instrucció número 18 de València, que instrueix el ‘cas Imelsa’, ha acollit aquest dilluns les declaracions de 6 regidors i dos assessors del PP a l’Ajuntament de València en el marc de la investigació per un presumpte cas de blanqueig de capitals. Els primers en arribar han estat Vicent Igual i la regidora Beatriz Simón. Així mateix, al llarg d’aquest dilluns al matí han comparegut davant el jutge els regidors Lourdes Bernal, Cristóbal Grau, Alberto Mendoza i Félix Crespo. Tots ells han rebutjat fer declaracions als mitjans que els esperaven a la seva sortida, apel·lant a què la causa es troba sota secret de sumari. Segons que ha informat el Tribunal Superior de Justícia (TSJ) del País Valencià, dos dels citats aquests dilluns s’han acollit al seu dret a no declarar davant el jutge. Les vuit persones mantenen la seva condició d’investigats, terme que substitueix al d’imputats després de la recent reforma de la Llei d’enjudiciament criminal. Cap dels regidors investigats ha renunciat a l'acta ni han aclarit, a preguntes dels mitjans, si valoraven fer-ho.  Les declaracions d’aquest dilluns se sumen a la del portaveu del grup municipal, Alfonso Novo, que va prestar declaració el passat dimecres. El magistrat manté investigats (imputats) la pràctica totalitat de l’actual grup municipal, tots excepte el regidor independent Eusebio Monzó.  En el centre de les investigacions, les aportacions dels militants al partit que presumptament eren retornades després en diners negres . Alguns dels investigats per la Guàrdia Civil haurien admès que pagaments mensuals i una aportació de 1.000 euros per persona per finançar la darrera campanya electoral. La trama de blanqueig deriva de les detencions la passada setmana en el marc de l’Operació Taula, entre ells la de l’expresident de la Diputació de València Alfonso Rus, en llibertat provisional. La investigació se centra en Imelsa (empresa vinculada a la Diputació de València), la regidoria de Cultura de l'Ajuntament de València, CIEGSA (empresa creada per la Generalitat per a la construcció d’infraestructures educatives) i la Fundació Jaume II el Just, per realitzar adjudicacions fraudulentes a canvi de comissions il·legals. Segons que ha informat el TSJ valencià, s'investiguen contractes des de l'any 2003.

Summary: Declaren com investigats 6 regidors del PP a l’Ajuntament de València pel presumpte blanqueig de capitals


La portaveu de Junts pel Sí al Parlament, Marta Rovira, ha reivindicat aquest dilluns la “imparcialitat” de Carme Forcadell com a presidenta del Parlament, i ha remarcat que això es demostra amb fets com la inclusió de tots els grups en les reunions de la mesa. Rovira ha apuntat que això és “una cosa absolutament innovadora”, un tret de la “nova política” que pretén introduir Forcadell. “La Carme demostrarà que abans de ser radicalment independentista és radicalment demòcrata”, ha apuntat Rovira, que ha afegit que precisament el que legitima el procés és que vol fer “per vies absolutament democràtiques”. Rovira ha celebrat que Forcadell hagi parlat d’obrir el Parlament a tothom, però també que hagi fet referències al procés. “Hem de ser conscients que hi ha una majoria parlamentària a favor de la independència i que el Parlament que es constitueix avui és un parlament que obre unes portes enormes a un procés constituent que l’hem de fer entre tots, que tothom hi tingui cabuda, amb tots els diàlegs possibles”, ha indicat.

Summary: JxSí reivindica la “imparcialitat” de Forcadell amb fets com la inclusió de tots els grups en les  reunions de la mesa


Tres dotacions dels Bombers de la Generalitat han treballat aquest diumenge a la tarda en un incendi agrícola que s’ha produït en uns camps segats situats a la zona del grup Sant Jordi de Sant Jordi Desvalls, al Gironès. Els Bombers han rebut l’avís d’alerta quan faltava un minut per a les sis de la tarda. Un veí de la zona ha alertat en veure les flames, que es trobaven a tocar de la carretera i de diverses cases. No obstant això, no ha calgut desallotjar a cap persona i ningú ha resultat ferit. El fum tampoc ha dificultat la circulació dels vehicles. Quan passaven vint minuts de les sis de la tarda els efectius han pogut perimetrar i encerclar el foc. Pels volts de les set de la tarda l’han donat per extingit. L’incendi ha cremat una hectàrea, principalment de camps segats.

Summary: Crema una hectàrea de camps segats a Sant Jordi Desvalls


La directora general de Qualitat Ambiental i Canvi Climàtic, Mercè Rius, ha presentat aquest dijous la 'Guia per l'aplicació d'un sistema de gestió ambiental a les explotacions ramaderes intensives'. El document pretén ser una ajuda per a les gairebé 900 granges catalanes considerades d'impacte ambiental potencialment elevat, sotmeses a la Directiva sobre las emissions industrials (DEI), de prevenció i control integrats de la contaminació, i els facilita l'aplicació del Sistema de Gestió Ambiental, un requisit legal europeu. A més, permet al sector ramader accedir a hàbits i maneres de fer que fa anys que han demostrat la seva eficiència, millorant de manera continuada el comportament ambiental de les activitats econòmiques. Les activitats ramaderes sotmeses al règim d'autorització ambiental i a la DEI són aquelles que tenen més de 40.000 places d'aus de corral; més de 2.000 places de porcs d'engreix de més de 30 quilos, o més de 2.500 places de porcs de més de 20 quilos, o més de 750 places de truges. Aquestes activitats han de complir progressivament amb les MTD (Millors Tècniques Disponibles), que són aquelles tècniques econòmicament viables que permetem un alt grau de protecció del medi ambient. Els sistemes de gestió ambiental La primera de les MTD, en qualsevol sector, és l'aplicació d'un Sistema de Gestió Ambiental en la pròpia activitat, que exigeix un seguit de procediments definits  en estàndards europeus i internacionals com, per exemple, el Sistema de Gestió i Auditoria Ambientals (EMAS) o la norma UNE-EN ISO 14001 -malgrat les MTD no exigeixin en cap cas la certificació i/o verificació del mateix per entitats externes, i permeten l'adaptació del seu contingut d'acord amb la tipologia de les activitats que l'han d'aplicar.  El coneixement del Departament de Territori i Sostenibilitat en sistemes de qualificació ambiental i en les MTD, combinat amb l'assessorament del Departament d’Agricultura, Ramaderia, Pesca i Alimentació sobre el món ramader, ha permès incorporar molta informació d'interès en el corpus de la guia. El document consta d'una Guia d'aplicació d’un Sistema de Gestió Ambiental en el sector ramader i d'un annex amb un cas pràctic referit a una granja fictícia que permet utilitzar com a model per a implantar un sistema de gestió ambiental a la pròpia granja.

Summary: La Generalitat facilita l'aplicació de sistemes de gestió ambiental al sector ramader de cria i engreix d'aus i de porcí


El grup parlamentari d'ERC al Congrés de Diputats ha demanat la compareixença en comissió de la ministra d'Hisenda, María Jesús Montero, perquè expliqui "la negativa" del govern espanyol a transferir les bestretes de finançament del 2019 "que li correspon per llei". La petició arriba dos dies després que el vicepresident del Govern, Pere Aragonès, anunciés que duria l'estat davant els tribunals per l'impagament. Aragonès va assegurar que l'Estat tenia "retingudes de forma irregular" les bestretes, que el seu Departament xifra en 1.317 milions d'euros. Aquest divendres també s'han registrat altres peticions de compareixença dels republicans i altres formacions. En aquest sentit, JxCat, ERC i Unides Podem demanen la compareixença del ministre de Foment, José Luis Ábalos, sobre la crisi del Prat. Els partits volen que el ministre doni explicacions sobre les polítiques de recursos humans que s'apliquen a l'aeroport i que cada any provoquen vagues. També li demanen quines mesures es preveuen per fer front a la vaga de Renfe del cap de setmana vinent. També JxCat i ERC demanen la compareixença del ministre d'Assumptes Exteriors, Josep Borrell, perquè doni explicacions sobre l'informe 'España Global' que ha difós el ministeri. Els partits independentistes asseguren que el document té "asseveracions injurioses" sobre la societat catalana  i "viola la presumpció d'innocència dels presos polítics". Finalment, ERC i Bildu demanen també la compareixença del ministre d'Interior, Fernando Grande-Marlaska, en relació als "controls policials i militars" en motiu de la reunió del G7 a Biarritz.

Summary: ERC demana la compareixença de Montero perquè expliqui "la negativa" a transferir les bestretes de finançament


L'Ajuntament de Tarragona ha decidit personar-se com a acusació particular en el 'cas Inipro', segons ha confirmat aquest dimecres l'alcalde de Tarragona, Pau Ricomà. La causa investiga presumptes desviaments de fonts de l'Institut Municipal de Serveis Socials de Tarragona al PSC. Fa uns dies, el jutge va confirmar que l'exalcalde Josep Fèlix Ballesteros, la regidora Begoña Floria i set persones més s'hauran d'asseure al banc dels acusats. "L'Ajuntament el que ha de fer és defensar interessos públics. No participarem en cap judici paral·lel i no suposarem res. Presumpció d'innocència però personació davant uns fets que poden ser importants", ha valorat Ricomà.

Summary: L'Ajuntament de Tarragona es personarà com a acusació particular en el 'cas Inipro'


Catalunya ha sumat 1.303 nous casos de covid-19 confirmats per PCR, elevant la xifra total als 121.627, segons l'últim balanç del Departament de Salut. Són 88 positius més que els reportats fa 24 hores (1.215). La xifra de casos amb totes les proves és de 144.980 (1.360 més en les últimes hores). Des de l'inici de la pandèmia, han mort 13.146 persones per coronavirus a Catalunya, 9 més que en el darrer balanç. Els ingressats als hospitals pugen en 32 persones i són ara 727. D'aquests, 130 estan a l'UCI, quatre més que fa 24 hores. El risc de rebrot es manté molt estable i és de 175,88 (ahir 175,86), mentre que la velocitat de propagació continua per segon dia consecutiu a 0,98, fregant la barrera de l'1. Segons les últimes dades del Departament de Salut, el risc de rebrot segueix per sota dels 200 i es manté pràcticament idèntic respecte a fa 24 hores. Entre els dies 19 i 25 d'agost, aquest indicador estava en 213,91 (per sobre de 100, el risc de rebrot es considera alt). Durant la setmana del 26 d'agost a l'1 de setembre va baixar a 197,78 i ara (setmana del 2 al 8 de setembre), se situa en 175,88, quasi igual que fa 24 hores (175,86).  Pel que fa a la taxa de reproducció del virus (Rt), segueix per sota d'1 i s'estabilitza per segon dia consecutiu en 0,98. Això vol dir que, de mitjana, una persona infectada ja transmet el virus a menys d'una persona (dada clau per frenar la propagació de la covid-19). Entre els dies 19 i 25 d'agost, l'Rt a Catalunya era d'1,16, mentre que durant la setmana del 26 d'agost a l'1 de setembre va ser d'1,03. En relació amb els casos confirmats per PCR, durant l'última setmana s'han registrat 6.698 casos, una xifra inferior als 7.431 positius detectats la setmana anterior. Per altra banda, la taxa de confirmats per PCR en els darrers set dies se situa en 87,31 per cada 100.000 habitants. La setmana del 19 d'agost, la taxa marcava 101,10 casos per cada 100.000 habitants, mentre que la del 26 se situava en 96,86. Al llarg de la darrera setmana s'han fet 101.469 proves PCR a tot el territori, de les quals un 7,09% han sigut positives. La mitjana d'edat dels casos positius és de 38,59 anys. Pel que fa al total de casos des de l'inici de la pandèmia (144.980, segons l'últim balanç), 121.627 han estat confirmats per PCR, 4.521 per epidemiologia, 3.713 són casos probables, 4.724 s'han detectat a través de proves ELISA i 10.395 a través de tests serològics (les proves ELISA i els tests serològics donen informació sobre l'estat immunològic). 6 defuncions més en hospitals o sociosanitaris En les darreres hores s'han notificat 9 defuncions, elevant el total de víctimes mortals a Catalunya fins a 13.146. Moltes de les morts no classificades s'han pogut col·locar ara en la categoria que els correspon pel lloc on s'ha produït la mort. Així, 7.971 han mort en centres hospitalaris o sociosanitaris (+6), 4.175 en residències (+1), 834 en domicilis (+2) i 166 segueixen sent no classificables. Des de l'esclat de la pandèmia s'han registrat 16.179 casos confirmats per PCR a les residències, 12 més en comparació amb l'últim balanç. Si es tenen en compte la resta de proves, la xifra s'eleva a 17.775 (29 més). Des del març, fins a 6.472 persones que vivien en residències han mort, una més que fa 24 hores. D'aquestes defuncions, 2.146 s'han produït en centres hospitalaris o sociosanitaris, 4.160 en residències, 99 en domicilis i 67 no es poden classificar per falta d'informació. Regió sanitària de Barcelona: 257 nous positius PCR, dos morts i 2 UCI més (23) A la regió sanitària de Barcelona ciutat, que inclou la capital catalana, Montcada i Reixac i una ABS de Sant Adrià de Besòs, el nombre total de confirmats per PCR se situa en 30.920 (257 més que en l'últim balanç), xifra que s'eleva a 37.926 amb totes les proves. Des de l'inici de la pandèmia han mort 4.432 persones a l'àrea (dues més reportades en les darreres hores). El risc de rebrot se situa en 178,48, quatre punts menys que fa 24 hores. El de la setmana del 26 d'agost està en 214,87. L'Rt es manté a 0,96 (la setmana del 26 d'agost a l'1 de setembre era d'1,04), i la taxa de confirmats per PCR els últims set dies és de 87,11 per cada 100.000 persones. A la regió hi ha 135 pacients ingressats (3 més que en l'últim balanç), 23 dels quals a l'UCI (+2).  A la ciutat de Barcelona, s'han registrat 30.135 casos confirmats per PCR des de l'inici de la pandèmia (244 més) i 36.942 amb totes les proves. Un total de 4.392 persones han mort per coronavirus en aquests mesos (dues més reportades en les darreres hores). Per altra banda, el risc de rebrot baixa quasi 5 punts en 24 hores situant-se en 175,96 (en l'interval anterior era de 214,21 i la setmana del 19 d'agost era de 242,87). L'Rt baixa un xic a 0,95, per sota del valor de la setmana anterior (1,04). Regió metropolitana nord: 312 nous casos PCR, dos morts i 244 ingressats (+12) La regió metropolitana nord suma 29.350 casos confirmats per PCR des de l'inici de la pandèmia (312 més que en l'últim balanç) i 34.222 amb totes les proves. El territori ha registrat 3.005 morts des de l'inici de la pandèmia (dues més). El risc de rebrot baixa dos punts fins a 186,34 (era de 208,35 durant la setmana anterior), mentre que la velocitat de propagació del virus segueix per sota de l'1, en concret a 0,97. La setmana del 26 d'agost a l'1 de setembre va ser de l'1. Per altra banda, la taxa de confirmats per PCR en els darrers set dies és de 92,44 per cada 100.000 habitants. Segons les últimes dades, hi ha 244 pacients ingressats (12 més en les últimes hores), 33 a l'UCI (-3). A la ciutat de Sabadell, una de les capitals del Vallès Occidental, s'han registrat 3.480 casos confirmats per PCR de l'inici de la pandèmia, 27 més que en el darrer balanç. Comptant totes les proves, la xifra de casos s'eleva a 4.063. Des de l'inici de la pandèmia, la població ha registrat 375 defuncions, una més que les informades fa 24 hores. El risc de rebrot segueix a la baixa en 24 hores, amb 218,27, ja per sota dels valors de la setmana del 26 d'agost (249,30). L'Rt també cau en 24 hores i ara és d'1,01 (inferior que la setmana anterior, 1,20), mentre que la taxa de confirmats per PCR és de 112,22 per cada 100.000 habitants. Hi ha 54 pacients ingressats (+6), dos dels quals a l'UCI (-1). A Terrassa, l'altra capital de la comarca, el nombre total de casos confirmats per PCR des de l'inici de la pandèmia és de 3.272 (59 més en les últimes hores), 3.741 amb totes les proves. Un total de 270 persones hi han mort durant els últims mesos (cap més que les reportades fa 24 hores). El risc de rebrot puja 25 punts més en 24 hores, fins a 324,89. La setmana del 26 d'agost era de 203,97. L'Rt puja també a 1,42 (la setmana anterior era d'1,18) i la taxa de confirmats per PCR és de 135,76 per cada 100.000 habitants. Actualment hi ha 25 pacients ingressats (+1), cinc dels quals a l'UCI (-2). Badalona, on també s'han fet cribratges en barris concrets, té un risc de rebrot elevat però continua a la baixa, concretament de 221,03, mentre que la setmana anterior va ser de 299,79. L'Rt continua allunyant-se d'1, i se situa en 0,89. Era d'1,15 entre el 26 d'agost i l'1 de setembre. Des de l'inici de la pandèmia, la població ha registrat 3.951 casos confirmats per PCR (+41) i 246 defuncions (ídem). Hi ha 26 pacients ingressats (ídem), tres a l'UCI (+1). Regió metropolitana sud: 339 nous positius per PCR, cap mort i milloren l'Hospitalet i Cornellà La regió sanitària metropolitana sud suma un total de 24.593 casos confirmats per PCR (339 més en les darreres hores) i 28.784 amb l'acumulat de totes les proves. Les persones que han mort per coronavirus són 2.395 (cap més que les reportades fa 24 hores). El risc de rebrot puja uns 3 punts en un dia i se situa en 235,90. Va ser de 218,03 en la setmana del 26 d'agost. La velocitat de propagació del virus es manté en 1,17, mentre que la taxa de confirmats per PCR és de 100,33 per cada 100.000 habitants. En aquesta regió, hi ha 103 pacients ingressats per la covid-19 (+4), dels quals 26 són a l'UCI (+1). A l'Hospitalet de Llobregat s'han registrat 8.433 casos confirmats per PCR, 84 més respecte a les últimes dades. Tenint en compte totes les proves, el nombre de casos creix fins als 9.273. Les defuncions a la segona ciutat de Catalunya han estat 522 (cap més que les reportades fa 24 hores). El risc de rebrot segueix a la baixa en 24 hores (371,02) però supera el de la setmana del 26 d'agost, quan va ser de 368,25. Per altra banda, l'Rt baixa lleugerament i està en 1,14, per l'1 de la setmana del 26 d'agost. Actualment hi ha 40 pacients ingressats (dos més), 13 a l'UCI (+1). Salut va començar el 21 d'agost un cribratge massiu als barris de Collblanc i la Torrassa, on es van detectar els primers grans rebrots de l'àrea metropolitana de Barcelona a principis de juliol. Al conjunt del municipi, el risc de rebrot va arribar a un pic de 905 el 21 de juliol. A Cornellà de Llobregat, on el 24 d'agost va començar un cribratge massiu al barri de Sant Ildefons, el risc de rebrot es modera i baixa a 257,70 –uns 12 punts menys en 24 hores-, una xifra clarament inferior a la que presentava el municipi la setmana del 26 d'agost, quan va arribar al risc de 612,20. Per altra banda, l'Rt puja una mica però segueix per sota d'1, situant-se en 0,92, quan la setmana anterior va ser de 1,93. Des de l'esclat de la pandèmia s'han confirmat 2.125 casos per PCR (19 més en les últimes hores) i 2.524 si es tenen en compte totes les proves. Segons les últimes dades hi ha 9 pacients ingressats (ídem), tres a l'UCI (mateixa xifra). Pel que fa a les defuncions, el municipi suma 223 morts, cap més comunicada en les últimes hores. Catalunya central: 74 positius PCR, 20 ingressats (+1) i puja sobtadament el risc de rebrot a Vic La regió sanitària de la Catalunya central té un total de 8.112 casos confirmats per PCR, 74 més en les últimes hores. La xifra s'eleva a 9.977 si es tenen en compte les altres proves. Des de l'inici de la pandèmia han mort 1.627 persones en aquesta regió, cap més que les reportades fa 24 hores. El risc de rebrot puja 9 punts i està en 113,86. En les últimes setmanes, el risc de rebrot ja havia superat la barrera dels 100, amb 189,46 entre el 26 d'agost i l'1 de setembre i 123,57 la setmana anterior. La taxa de reproducció del virus s'incrementa i és ara de 0,87 (la setmana del 26 d'agost era d'1,45) i la taxa de confirmats per PCR per 100.000 habitants és de 57,04. La regió suma 20 pacients ingressats (un més respecte a l'última actualització), quatre a l'UCI (els mateixos). A Vic, on s'ha dut a terme un cribratge massiu al barri del Remei, el risc de rebrot puja sobtadament 60 punts fins als 322,82. És encara marcadament inferior a la xifra de la setmana anterior (743,20). L'Rt puja a 0,81, quan la setmana del 26 d'agost a l'1 de setembre era de 2,16. A la capital d'Osona s'han notificat 967 casos confirmats per PCR des de l'inici de la pandèmia (17 més), 1.078 si es tenen en compte totes les proves. Per altra banda, el nombre de defuncions és de 93. Segons l'últim balanç hi ha quatre pacients ingressats (ídem), un a l'UCI. Camp de Tarragona: Baixa el risc de rebrot set punts i 2 morts a Reus Al Camp de Tarragona s'han registrat 4.885 casos confirmats per PCR, amb un creixement de 61 positius respecte a l'anterior balanç. Si es tenen en compte totes les proves, el nombre acumulat de casos des de l'inici de la pandèmia és de 5.385. En aquesta regió han mort 411 persones (dues més). El risc de rebrot baixa 7 punts i està en 154,35, per sota del de la setmana del 26 d'agost a l'1 de setembre (239,46). L'Rt segueix baixant i es queda en 0,83, mentre que la taxa de confirmats per PCR se situa en 79,04 per cada 100.000 habitants. Segons les últimes dades, hi ha 77 pacients ingressats (5 més), 10 dels quals a l'UCI (+1). A Reus, on Salut ha iniciat un cribratge i on hi ha un brot a l'hospital, el risc de rebrot baixa quasi 20 punts més en 24 hores i està en 254,56, clarament per sota dels registres de la setmana del 26 d'agost (322,86) i també rebaixant les xifres del 19 d'agost (448,52). L'Rt segueix per sota d'1 i baixa lleugerament fins a 0,90 (la setmana del 26 va ser de 0,88), mentre que la taxa de confirmats per PCR és de 115,14 per cada 100.000 habitants. En l'última setmana (del 2 al 8 de setembre) s'han confirmat 127 casos. En aquesta ciutat, des de l'inici de la pandèmia s'han registrat 1.175 casos per PCR (18 en les darreres hores) i 1.254 amb totes les proves. La capital del Baix Camp ha registrat 61 defuncions des de l'inici de pandèmia (dues més), i té 31 persones ingressades (dues més), una d'elles a l'UCI (ídem). Terres de l'Ebre: Risc de rebrot molt baix i només 5 pacients ingressats La regió de les Terres de l'Ebre acumula, des de l'inici de la pandèmia, 1.011 casos confirmats per PCR (8 més que en el balanç anterior) i 1.195 si es tenen en compte la resta de proves. En aquesta regió han mort 64 persones (cap més respecte a l'últim balanç). El risc de rebrot està clarament per sota dels 100, amb 41,32. Per altra banda, la taxa de confirmats per PCR en els darrers set dies és de 27,66 per 100.000 habitants, mentre que l'Rt puja un xic fins a 0,64. Segons l'últim balanç hi ha 5 pacients ingressats (ídem), cap a l'UCI. Regió de Lleida: Es manté el risc de rebrot i 1 mort A la regió sanitària de Lleida, hi ha acumulats 10.834 casos confirmats per PCR, 43 més que el dia anterior. Són 11.463 si es tenen en compte totes les proves. Un total de 297 persones han mort per coronavirus des de l'inici de la pandèmia (una més). Pel que fa al risc de rebrot, es manté pràcticament idèntica i se situa en 152,63, per sota del registrat la setmana anterior (193,42). La velocitat de propagació puja una mica en 24 hores i està en 0,88, més alta que la setmana del 26 d'agost (0,76). La taxa de confirmats per PCR del 2 al 8 de setembre és de 74,72 per 100.000 habitants. Hi ha 40 pacients ingressats (un més), 13 a l'UCI (+1) Alt Pirineu i Aran: Disminueix un xic el risc de rebrot i 20 casos nous PCR La regió sanitària de l'Alt Pirineu i l'Aran ha registrat 728 casos confirmats per PCR (20 més en les últimes hores) i 875 sumant totes les proves. Un total de 29 persones han mort des de l'inici de la pandèmia (cap defunció reportada en les últimes 24 hores). El risc de rebrot baixa 2 punts i està en 142,57. La setmana del 26 d'agost, la regió presentava un risc de 181,08. L'Rt puja lleugerament fins a 0,84, igual a la del període anterior, mentre que la taxa de confirmats per PCR és de 78,29 per cada 100.000 habitants. Les últimes dades assenyalen que hi ha set pacients ingressats (mateixa xifra), cap a l'UCI. Regió de Girona: 160 positius PCR, dos morts i Salt baixa dels 900 punts de risc de rebrot A la regió sanitària de Girona, els casos confirmats per PCR acumulats són 9.435 (160 més), i pugen a 11.756 si es tenen en compte totes les proves. Des de l'inici de la pandèmia han mort 840 persones al territori (dues més que les reportades fa 24 hores). El risc de rebrot puja 8 punts en 24 hores i està en 171,13, mentre que la setmana del 26 d'agost va ser de 141,93. L'Rt segueix per sobre de l'1 i és d'1,16, i la taxa de confirmats per PCR del 2 al 8 de setembre és de 83,38 per cada 100.000 habitants. Hi ha 62 pacients ingressats (cinc més en comparació amb l'últim balanç), 13 dels quals a l'UCI (+2). A la ciutat de Girona, el risc de rebrot puja 17 punts en 24 hores i ara és de 281,70, per sobre encara del de la setmana del 26 d'agost, que va ser de 232,50. La velocitat de propagació del virus segueix a l'alça i està en 1,21, mentre que la taxa de confirmats per PCR és de 131,83 per cada 100.000 habitants. La capital del Gironès suma 1.631 casos confirmats per PCR (32 més en comparació amb l'última actualització) i 2.143 si es tenen en compte totes les proves. El nombre de defuncions des de l'inici de la pandèmia és de 145, amb cinc persones ingressades per coronavirus (+2), una de les quals a l'UCI. A la ciutat de Salt, on el 3 de setembre va començar un cribratge, el risc de rebrot baixa més de 60 punts i se situa en 841,26. L'Rt també cau lleugerament fins a 1,39. Des de l'inici de la pandèmia, s'han confirmat per PCR 695 casos (23 més respecte a l'últim balanç) i 775 amb totes les proves. El nombre de defuncions és de 21 (cap en les darreres hores) i la xifra de pacients ingressats és de 10 (ídem), un a l'UCI. Salt, Sant Boi de Llobregat i Molins de Rei, municipis amb més risc de rebrot Salt, Sant Boi de Llobregat i Molins de Rei són els municipis catalans que apareixen en el rànquing amb el risc de rebrot més alt. Salt segueix primera amb 841,26 (més de 60 punts menys que fa 24 hores). En segona posició hi ha Sant Boi de Llobregat amb un risc de 618,10 (a la baixa), mentre que en tercer lloc entra Molins de Rei amb un risc de 617,36. Pel que fa a la taxa de transmissió, no hi ha canvis i els tres municipis que la tenen més alta són Molins de Rei (3,19), Esparreguera (2,32) i Mollerussa (2,32).

Summary: Catalunya suma 1.303 nous casos de covid-19 confirmats per PCR i 9 morts, amb risc de rebrot estable


La Fira d'Art Modern i Antic de Barcelona (FAMA) tindrà en la seva sisena edició obres de Fernando Botero, Jaume Plensa, Manolo Valdés i Juan Gris. La fira se celebrarà enguany del 4 al 8 de març a les Reials Drassanes de Barcelona amb la presència d'una trentena d'expositors de galeristes i antiquaris de tota Espanya. També s'exposaran joies, mobiliari, escultures, ceràmica, llibres i altres peces i '’han programat activitats de difusió i promoció de l'art amb visites guiades per estudiants, xerrades i presentació de llibres. Entre les novetats d’enguany destaquen la col·laboració amb el MNAC a través de la qual la compra d’una entrada en qualsevol dels dos recintes donarà dret a accedir a l'altre. També s'ha generat un lligam amb el Col·legi de Decoradors i Interioristes de Barcelona, que donaran valor a les obres d’art i antiguitats introduint-les en projectes d’interiorisme d’alt nivell. Durant FAMA es podrà gaudir d’un projecte d’interiorisme en viu, que combinarà peces antigues amb moble actual. Com han recordat els organitzadors, FAMA és la única fira especialitzada en art modern i antic de l'Estat que compta amb un comitè d’experts que garanteix l’autenticitat i la qualitat de totes les peces exposades. El comitè està integrat per estudiosos, directors i restauradors d’institucions públiques i privades. Aquesta aposta pel control de les obres ha generat una gran relació de confiança amb els col·leccionistes i els museus públics i privats.

Summary: Fernando Botero, Jaume Plensa, Manolo Valdés i Juan Gris, protagonistes de la Fira d’Art Modern i Antic de Barcelona


L'expresident d'Egipte Hosni Mubarak ha mort aquest dimarts als 91 anys en un hospital del Caire, segons informa la premsa local. Després de governar el país durant 30 anys, el dictador va ser enderrocat arran de les protestes de la plaça Tahrir del 2011 en el context de la primavera àrab. Mubarak estava arrestat en un hospital militar del Caire després de ser condemnat el 2015 a tres anys de presó per apropiació de fons públics. La justícia egípcia el va absoldre per la mort de més de 200 manifestants durant la revolta del 2011.

Summary: Mor l'expresident d'Egipte Hosni Mubarak als 91 anys


L’Ajuntament de Banyoles homenatjarà els veïns de la comarca que van haver de marxar a l'exili l'any 1939. Serà el pròxim diumenge amb la presència del president de la Generalitat, Quim Torra. Des que es van anunciar els preparatius de l'acte, el consistori ha pogut localitzar 164 persones exiliades, la majoria dels casos a través de les famílies. Tot i això, es comptarà amb la presència de dues dones que van viure l'exili en primera persona i que podran aportar el seu testimoni en l'acte d'aquest diumenge. Els historiadors que han impulsat la recerca asseguren que l'exili va comportar una "gran dispersió" i que moltes de les famílies que assistiran a l'homenatge provenen de diferents punts de França, Lleida, Tarragona i Mallorca.  Des de l'Ajuntament de Banyoles subratllen que serà el primer homenatge que oferirà un reconeixement "individualitzat" a les persones que van haver de marxar a l'exili el 1939 després  del triomf del bàndol franquista. "Per una qüestió d'edat, és molt difícil poder contactar amb les persones que van viure l'exili republicà, però hem localitzat a dues dones de Banyoles que el van viure i que seran presents el proper diumenge per participar en aquest homenatge i deixar-nos el seu testimoni", ha explicat la regidora de Benestar Social, Ester Busquets aquest dilluns. L'homenatge s'ha basat en la recerca dels historiadors Miquel Rustullet i Jordi Galofré. Aquest últim ha explicat que l'exili va provocar una "gran dispersió". Una part important dels familiars ho faran de diferents punts de França però també de Lleida, Tarragona o Mallorca.  Unes 500 persones ha han confirmat la seva assistència a un acte que comptarà amb la presència del president de la Generalitat, Quim Torra. Es farà a les dotze del migdia al pavelló de la Draga. Es lliurarà un diploma d'honor i memòria a cada persona o familiar per tal de "recordar i honorar" la seva memòria. L’acte comptarà amb la col·laboració del Quartet Ateneu de l’Escola Municipal de Música de Banyoles i del Batxillerat Artístic de l’INS Josep Brugulat, així com de l’actor Miquel Torrent que llegirà textos de l’escriptor banyolí Pere Verdaguer, que va fugir a l’exili amb deu anys.També hi haurà la presència de l'alcalde de la ciutat, Miquel Noguer i el president del Consell Comarcal del Pla de l'Estany, Francesc Castañer.  Aquest homenatge s'emmarca en el projecte de memòria històrica que inclou diferents àmbits. L’any passat el consistori va organitzar un acte d’homenatge als represaliats pel Franquisme que va comptar amb més d’un centenar de persones homenatjades. Segons ha explicat la regidora, l’acte de diumenge "permetrà iniciar un nou projecte de memòria històrica als centres de secundària que centrarem en els viatges forçats, no només de l’exili del 1939, sinó també de moltes persones que s’han vist obligades a marxar de casa seva".  80 anys de l’exili Aquest any es commemora el 80è aniversari de l’exili republicà de 1939, moment en què milers de persones van refugiar-se a França fugint de la repressió. Moltes van  i acabar en camps de concentració improvisats i sense condicions, principalment al d’Argelers sur Mer a França. Entre aquests milers de persones, n'hi havia unes 300 procedents del Pla de l'Estany. Segons han pogut saber els historiadors, alguns van poder tornar molt aviat i van acabar a camps de concentració franquistes, com el de San Marcos a Lleó. D'altres es van enrolar a companyies de treballadors estrangers per després ser empresonats pels alemanys nazis i deportats a Mathausen. Allà hi van morir vuit veïns del Pla de l'Estany.  Uns altres van anar a Rússia, que aleshores era la Unió Soviètica, on van patir les conseqüències de la invasió nazi. També se sap del cas d'exiliats que van trobar acollida a Amèrica, sobretot a Mèxic. Tot i això, la majoria es van instal·lar a la Catalunya Nord, especialment a Prada i a Illa.

Summary: Banyoles retrà homenatge a 164 exiliats durant la Guerra Civil


La presidenta del PP valencià i síndica del grup parlamentari a les Corts Valencianes, Isabel Bonig, ha assenyalat aquest dijous que el president de la Generalitat Valenciana Ximo Puig ha comès un acte “d’alta traïció” per haver rebut el president del Govern Carles Puigdemont el passat dilluns. Durant la seva intervenció a la sessió de control al parlament valencià, Isabel Bonig ha indicat que Puig ha traït els valencians “obrint les portes del Palau a qui vol trencar Espanya” i “ha blanquejat el representant de l’Estat a Catalunya, que vol trencar la nació més antiga d’Europa”. En la seva opinió,  el president valencià “ha iniciat la catalanització d’aquesta terra” amb l’acte del passat dilluns i amb el decret de plurilingüisme que prepara la conselleria d’Educació que, segons Bonig, busca “la immersió lingüística”. La síndica ha demanat Puig “quin serà el següent pas? La modificació de l’estatut per canviar el nom i l’idioma d’aquesta terra?”.

Summary: El PP valencià diu que Ximo Puig comet “alta traïció” per rebre Puigdemont “obrint les portes a qui vol trencar Espanya”


El fons cedit per la vídua està format per 111 obres de l'artista, entre pintures i dibuixos de diferents tècniques ACN Girona.-El Museu d'Història de Girona amplia la col·lecció d'art de l'artista, activista i intel·lectual gironí Damià Escuder (1934-2011) gràcies a una donació feta per la família. Aquest divendres l'alcaldessa de la ciutat, Marta Madrenas, i la vídua de l'artista, Maria Capellas, han signat el conveni de cessió. D'aquesta manera s'amplia el material de què ja disposava el museu arran de la primera donació feta per Rosa Ribas el 2016. La col·lecció que s'incorpora ara està formada per 111 obres d’art, entre pintures i dibuixos de diferents tècniques. Amb aquesta cessió, es vol contribuir a la divulgació i coneixement de l'obra i figura de l'artista i el seu paper en l'evolució de l'art, la cultura i el pensament de la Girona contemporània.  Damià Escuder i Lladó (Sarrià de Ter 1934 - Barcelona 2011), va ser un home inquiet, creatiu i polifacètic que va implicar-se intensament en la política, l’art, la cultura, el pensament o l’espiritualitat, sempre des del compromís amb Catalunya i amb el seu temps.    Per les Fires de Sant Narcís del 2018, el Museu d’Història de Girona va dedicar-li una exposició amb el títol de 'Damià Escuder. Totes les vides', comissariada per M. Lluïsa Faxedas Brujats. La mostra va anar acompanyada de diverses activitats culturals (conferències, concerts, debats i presentacions) i va rebre 2.787 visitants. A inicis d’aquest any, el museu va editar-ne el catàleg, que recull articles diversos centrats en l’estudi i divulgació de la seva vida i obra, i que publica imatges inèdites d’alguns dels seus treballs pictòrics i artístics. El catàleg, editat per Faxedas, és el primer volum d’una nova col·lecció encetada pel MHG, amb el títol genèric de 'Llibres del Museu'.   Des de l'Ajuntament, subratllen que aquesta cessió del fons amb obra d'Escuder "simbolitza el retorn del llegat de l'artista a la seva ciutat, i d’alguna manera continua l’acció encetada amb l’exposició i el catàleg, de dignificació de la seva obra i revalorització de la seva figura i trajectòria". D'aquesta manera, Damià Escuder passa a formar part de la "construcció de la història recent de Girona" com a un dels personatges "més interessants de la ciutat en el segle XX".    La donació, a més d’ampliar quantitativament i qualitativa el fons d’art municipal, té una important vessant didàctica i formativa perquè permetrà "recuperar la figura de l’artista i intel·lectual gironí i millorar la cohesió entre la ciutadania i la seva mateixa història". Des de l'Ajuntament, es destaca també que una les "principals missions" del museu és "conservar el patrimoni històric i cultural de la ciutat i posar-lo a disposició de la ciutadania, contribuint a crear i cohesionar la identitat col·lectiva".

Summary: El Museu d'Història de Girona amplia la col·lecció de l'artista Damià Escuder gràcies a una cessió de la família


El Servei de Farmàcia de l'Hospital Infantil de Vall d'Hebron va començar el març a enviar la medicació als pacients pediàtrics per evitar el desplaçament de les famílies al centre i així reduir el risc de contagis durant la pandèmia de coronavirus i en plena crida al confinament a casa. Els residents de Farmàcia han tingut la idea d'humanitzar l'atenció a les nenes i nens amb missatges encoratjadors i entreteniments, com mots encreuats, sopes de lletres o dibuixos per pintar, que posen dins de les capses dels medicaments. "Ha estat la manera de vincular-nos amb els infants i les famílies i de dir-los que no estan sols", afirma Maria Josep Cabañas, del Servei de Farmàcia de l'Hospital Infantil i Hospital de la Dona.  El grup de joves residents del Servei de Farmàcia ha posat el seu granet de sorra en el confinament. Els graduats que s'estan especialitzant en aquest servei, encarregat de dispensar als pacients que no estan ingressats la medicació d'ús hospitalari, han volgut apropar-se a aquests infants que pateixen un càncer, que han rebut un trasplantament o que tenen altres malalties i que es troben confinats a casa.  'Aquests dies ho estàs fent molt bé! Si ens quedem a casa ho aconseguirem' és algun dels missatges que llegeixen aquests infants, que també s'han trobat amb els mateixos dibuixos que il·lustren les parets de l'Hospital Infantil o passatemps com sopes de lletres i endevinalles. "L'equip de residents sempre ha estat molt compromès i ara més que mai. N'estem molt orgullosos", elogia Cabañas en una entrevista amb l'ACN.   Des que es va posar en marxa la iniciativa, el 24 de març, i fins a mitjan abril, més de 400 infants d'arreu de Catalunya han rebut el paquet amb la medicació i el missatge sorpresa. "Quan truquem per preguntar si han rebut la medicació correctament, veiem que les famílies estan molt satisfetes", diu Cabañas.  Els pacients i les famílies recollien els medicaments al Servei de Farmàcia, habitualment després de la visita mèdica. Amb la pandèmia de coronavirus, però, haver-se de desplaçar a l'hospital suposa un risc de contagi que en la mesura del possible s'ha d'evitar en infants que en alguns casos es troben immunodeprimits.  Per a les famílies, a més, desplaçar-se durant el confinament també suposa "un inconvenient", assenyala Cabañas. "Com a hospital de referència, atenem infants de tot Catalunya. En alguns casos el desplaçament pot ser molt llarg. Amb aquesta iniciativa crec que hem solucionat el problema, ens hem apropat al pacient i hem continuat donant una atenció de qualitat", destaca.  Cabañas ressalta que l'atenció farmacèutica de l'Hospital Infantil posa en el seu centre "l'infant i la família, no només la seva patologia, així com les circumstàncies que els envolten". En aquest nou context marcat per la covid-19, s'han "adaptat" a la situació per "continuar humanitzant aquesta atenció". "No fer el servei presencialment no ha de ser un impediment per poder arribar a les famílies. Volem dir-los que els sanitaris els continuem acompanyant com si vinguessin a l'hospital", remarca.  Els medicaments també s'envien a alguns pacients adults. Cabañas assenyala que el Servei de Farmàcia atén un grup molt nombrós de pacients i que estan enviant la medicació a aquells que tenen més dificultats per traslladar-se a l'hospital.  Aquesta farmacèutica creu que alguns dels canvis que ha implicat la pandèmia de la malaltia covid-19 "es quedaran". "És una època molt estressant per als professionals sanitaris però també és una oportunitat per repensar com fem la feina i com la podem millorar",  reivindica.

Summary: Sopes de lletres o dibuixos: la Farmàcia de Vall d'Hebron envia als infants medicaments amb missatges encoratjadors


El conseller de Cultura, Santi Vila, ha confirmat que a principis d'aquesta setmana que ve es presentarà el recurs contra la interlocutòria de la jutgessa d'Osca que fixa el 31 de juliol com a data límit perquè la Generalitat entregui al monestir de Sixena les 44 obres que s'exhibeixen al Museu de Lleida. Vila ha lamentat que el conflicte hagi arribat fins a les amenaces personals que hauria rebut ell mateix. Ho ha dit des de la Pobla de Segur, on ha participat a la baixada dels raiers per la Noguera Pallaresa a bord d'una de les quatre embarcacions. Dijous passat la jutgessa va aclarir que la Generalitat ha d'informar al Govern d'Aragó sobre com i quan farà el trasllat com a molt tard el 25 de juliol i el 31 s'ha de fer efectiva l'entrega de les peces del monestir de Sixena que són al Museu de Lleida des de fa dècades. El conseller de Cultura ha dit que és "molt lamentable que aquesta qüestió no es pugui tractar d'una manera civilitzada sinó a cop de resolució judicial". Santi Vila ha insistit que el Govern presentarà recurs a la interlocutòria perquè actua ajustat a dret i confia guanyar "aquesta batalla lamentablement judicilitzada". "És molt lamentable que se'ns amenaci, fins i tot a mi personalment, amb inhabilitacions, amb multes, amb algunes expressions encara més agressives que em semblen molt impròpies d'un estat de dret on impera sempre la democràcia", ha conclòs.

Summary: Vila confirma que la Generalitat presentarà recurs per evitar l'entrega a l'Aragó de les obres de Sixena el 31 de juliol


iCat i l'Institut Català de les Empreses Culturals (ICEC) estrenen aquest dijous un nou programa setmanal d'actualitat cultural per a joves, presentat per Pau Barbarà, que vol trencar la barrera entre els artistes i els espectadors. L'espai, que s'emetrà cada dijous i tindrà una durada de quinze minuts , entrevistarà un personatge del món de la cultura catalana, que explicarà interioritats i anècdotes que no es veuen dels joves artistes i creadors. Començarà amb una entrevista amb el cantant Miki Nuñez. El programa busca crear un nou canal per acostar els joves a l'escena artística, especialment després de la pandèmia. Estarà disponible també als canals de YouTube d''Escena 25' i d'iCat amb continguts exclusius. Pau Barbarà, presentador i responsable de la idea original del programa, ha explicat que hi ha "molts aspectes de la indústria cultural que la gent realment desconeix" i el programa pretén "desvelar-les amb converses en confiança amb artistes del moment". "Amb 'El Camerino d’Escena 25' volem obrir la porta del darrere de la cultura perquè sabem que allà és on passen les coses interessants de veritat", afegeix.  Durant els propers mesos passaran per “El camerino d’Escena 25” una selecció de joves creadors catalans del moment. El primer entrevistat és Miki Nuñez, exconcursant d''OT 2018', representant d’Espanya a Eurovisió i cantant de l'èxit 'Escriurem'. El seguiran convidats com Mireia Oriol, protagonista de la sèrie de TV3 'Les de l’hoquei', o Paula Jornet, guanyadora d’un Premi Butaca a millor música original per 'La importància de ser Frank'.   La producció del programa 'El camerino d’Escena 25' forma part d’un acord marc de col·laboració entre l’Institut Català de les Empreses Culturals i la Corporació Catalana de Mitjans Audiovisuals.

Summary: iCat i l'ICEC posen en marxa 'El camerino d'Escena 25', un programa setmanal d'actualitat cultural per a joves


El Bòlit_LaRambla mostra una videoinstal·lació del nord-americà Bill Viola (1951), considerat un pioner del videoart. Es titula 'Ascension' (Ascensió) i és una obra emblemàtica creada el 2000. S'hi mostra la quietud d'un paisatge aquàtic que es trenca quan un home vestit s'hi tira de cop generant un esclat de so i una explosió de bombolles. La dona i col·laboradora de Bill Viola, Kiera Perov, ha assenyalat que hi pot haver molts significats al voltant de l'aigua i en la posada en escena però que , des del seu punt de vista, tracta sobretot de "transformació i misteri". És el segon cop que Girona acull un treball de Viola i es podrà veure fins al 5 de gener del 2020.  Forma part de la 'Ruta Bill Viola' amb obres exposades a diferents espais de Catalunya i amb una exposició monogràfica de l'artista a Barcelona de la Fundació Catalunya La Pedrera.

Summary: El videoart de Bill Viola torna a Girona amb 'Ascension', una obra sobre la "transformació" en un ambient aquàtic


Els Mossos d'Esquadra han detingut dos lladres, un de 19 anys i l'altre menor d'edat, per atracar sis vianants a punta de ganivet a Girona per robar-los els mòbils. Els robatoris van tenir lloc el 12 de novembre. Segons informen els Mossos, al voltant de la mitjanit van rebre l'avís d'un robatori amb violència i intimidació al carrer Santa Eugènia de Girona. L'avís informava que dos homes havien seguit un grup de tres persones, els havien arraconat i empentat contra un portal i, amenaçant-los amb un ganivet de grans dimensions, els hi van robar els mòbils i 15 euros. Els assaltants van fugir a peu. Mentre els agents buscaven els sospitosos, van rebre l'alerta d'un segon robatori idèntic contra tres persones més al mateix carrer.  A les tres víctimes també els hi van robar tots els telèfons mòbils. En aquesta ocasió, un dels joves va resultar ferit lleu per arma blanca a la mà esquerra just en el moment que es va voler defensar.  Els mossos van recollir les denúncies de totes les víctimes i van tancar la investigació d'aquests sis robatoris amb violència i intimidació a la via pública amb la detenció dels dos presumptes autors el passat 15 de novembre a Salt (Gironès). En el moment de les detencions el menor d'edat va esgrimir un ganivet contra els agents, per aquest motiu també li atribueixen un delicte d'atemptat a agents de l'autoritat. El major d'edat té 19 anys, és de nacionalitat gambiana i amb domicili a Barcelona (Barcelonès). El detingut de 19 anys, a qui no li consten antecedents policials com a major d'edat, va passar el dia 16 de novembre a disposició del jutjat d'instrucció en funcions de guàrdia de Girona com a suposat autor de sis robatoris i va sortir en llibertat. El detingut menor d'edat  va ingressar el mateix dia en un centre de menors.

Summary: Dos detinguts, un d'ells menor, per atracar sis vianants a punta de ganivet i robar-los els mòbils a Girona


El jutjat mercantil 5 de Barcelona manté el procés obert a l’empresa xinesa Shenzhen Boway Electronics CO., LTD (“Boway”) per incompliment d’una patent de la companyia Fractus S.A. en aplicació del protocol de servei de guàrdia i d’actuació ràpida per al Mobile World Congress (MWC), segons ha informat aquest dimecres el TSJC. Dilluns passat, el jutjat va incautar una sèrie d’exemplars de diversos models de mòbils perquè un pèrit tècnic pogués determinar si incomplien la patent ES ‘085., de la qual és titular Fractus, amb domicili a Sant Cugat del Vallès, pionera en el desenvolupament d’antenes internes per a mòbils intel·ligents, tauletes i dispositius inalàmbrics per a l’internet de les coses. Aquest dimarts, un cop el jutjat va rebre l’informe del pèrit on s’indicava la infracció, ha ordenat la retirada de tots els mòbils dels models Boway V88, V87, V66 i V65.

Summary: Un jutjat ordena retirar diversos mòbils d’una empresa xinesa al MWC per incompliment d’una patent de Fractus


Els candidats de PSOE, Pedro Sánchez; PP, Pablo Casado; Unides Podem, Pablo Iglesias, i Ciutadans, Albert Rivera, afronten aquesta nit a RTVE el primer dels dos debats que tenen traces de ser clau a les eleccions de diumenge, amb un dels percentatges d'indecisos més elevats dels darrers comicis. L'últim baròmetre del CIS, fet just abans de l'inici de la campanya, el situava en el 40%, fet que deixa la porta oberta a qualsevol escenari. Fins ara, la campanya no ha tingut elements especialment destacats, més enllà de l'anomalia històrica que els candidats d'ERC i Junts per Catalunya estan en presó preventiva. Catalunya, els indults i els pactes postelectorals seran eines amb què PP i CS atacaran aquesta nit el candidat del PSOE. Més enllà de la crisi catalana, potser l'element més destacat de la campanya ha estat, precisament, la polèmica pels debats, que ha transmès la imatge d'un Sánchez incòmode davant d'aquest format després que la Junta Electoral Central (JEC) li malbaratés l'estratègia d'assistir, només, al d'Atresmedia, que incloïa Vox, amb l'objectiu de mostrar davant l'audiència la batalla fratricida de les tres dretes. La decisió de la JEC va desencadenar un sainet que ha acabat amb Sánchez claudicant per la pressió de l'entorn i acceptant el xoc amb els tres rivals directes per partida doble, avui a RTVE i demà al mitjà privat. Però més enllà d'això, la campanya s'ha desenvolupat sota el guió previst per als quatre partits majoritaris, amb un avantatge relativament còmode marcat per les enquestes per al PSOE, una lluita aferrissada de PP i Cs per aconseguir l'hegemonia de la dreta sense descartar el pacte postelectoral -i amb l'alè de Vox al clatell- i un discurs marcadament a l'esquerra d'un Podem que tem perdre la influència de la legislatura que ara acaba si PSOE i Cs poden sumar. Sánchez prepara des de dissabte els debats que han de servir –segons fonts del seu equip- per assegurar l’avantatge respecte dels competidors. El líder del PSOE vol desplegar un discurs tranquil que contraposarà a la crispació –diuen- dels candidats de la dreta. El socialista busca un debat de confrontació d’arguments entre esquerres i dretes, amb Catalunya com a flanc d’atac del PP i de Cs. No preveu un enfrontament directe amb el líder de Podem, Pablo Iglesias, de qui espera bons resultats per assegurar la suma del bloc d’esquerres. Sánchez treballa sobre les fitxes que li ha preparat el seu equip, però també amb aportacions pròpies. Casado també prepara el debat des de fa algun dia. Ahir, en un acte electoral a Toledo, va lamentar haver de perdre's una corrida de toros perquè havia d'acabar d'ultimar l'estratègia que exhibirà al plató de la televisió pública. Tot i això, no va desaprofitar l'ocasió per mostrar una imatge de confiança. “Em diuen els assessors que haig de preparar el debat. Però si fa nou mesos que el preparo!”, es va exclamar entre els aplaudiments dels acòlits. "La remuntada ha començat", ha repetit a diversos mítings des de dijous. Fonts dels populars expliquen que el seu candidat evitarà atacar el líder de Cs, Albert Rivera, i se centrarà en "l'adversari comú", és a dir, Sánchez, amb el pacte a Andalusia en ment. Els indults als líders independentistes i els "socis de govern" -Torra, Otegi i Iglesias, repeteix Casado a tots els mítings- seran pedres angulars dels atacs al socialista. Amb tot, les mateixes fonts afirmen que no buscarà "confrontacions ni situacions d'agressivitat" sinó contraposar models. Sobre l'absència de Vox, opinen que és justament al PSOE a qui perjudica més, i recorden que el format preferit per Casado era el cara a cara. Pablo Iglesias, de la seva banda, prepara el debat a casa seva i intercanvia idees i documents amb el seu equip. Els seus assessors estudien els debats de les campanyes anteriors i analitzen també les entrevistes a la resta de candidats. Es tracta, segons fonts de Podem, de buscar el vot dels indecisos en dos debats que poden marcar el resultat de les eleccions. Com Sánchez, el líder morat tampoc preveu un enfrontament intern al bloc de l’esquerra, i espera confrontar posicions amb PP i Cs. Això sí, durant el debat demanarà a Pedro Sánchez que digui si formarà o no govern amb Ciutadans i desplegarà les propostes de la formació exhibint el que considera un constitucionalisme “hipòcrita” de la dreta. En canvi, el líder de Cs, Albert Rivera, ha optat per “anar a totes” als debats per convèncer l'alt percentatges d'indecisos. No té actes des de dissabte i ha mantingut diverses reunions amb el seu equip per preparar-los. Aquest dilluns descansa a casa seva. "Arriba molt fresc", afirma el seu equip. Sobre l'estratègia que faran servir, no volen revelar-la, però no es creuen que el PP no els vulgui atacar. "S'anirà veient", han dit, i han insistit que els debats estan "vius" i cal anar-se adaptant. Tot i això, han apuntat que és lògic que centrin la confrontació amb Sánchez. Segons les mateixes fonts volen confrontar dos models d'Espanya, la de Sánchez, "una nació de nacions", i la seva "de ciutadans lliures i iguals". A més, Rivera ja ha dit en diverses ocasions que li preguntarà insistentment i directament sobre els indults: "No es pot ser president del govern espanyol sense respondre aquesta qüestió", va afirmar.

Summary: Els candidats del 28-A se la juguen en dos debats clau davant d'un 40% d'indecisos


Els Mossos d’Esquadra han detingut una conductora que circulava beguda en contra direcció per la C-32 a l’altura del Baix Penedès. Es tracta d’una dona de dona de 40 anys i veïna de Vilanova i la Geltrú, a qui els mossos van enxampar el diumenge 31 de març al voltant de les 22.25 h. Diversos conductors havien alertat que un turisme estava circulant en contra direcció per l’autopista, a l’altura de Calafell en sentit Tarragona. Dues patrulles van localitzar el vehicle, però la dona va accelerar encara més la marxa en veure que l’estava perseguint la policia. Quan van aconseguir aturar-la, els agents li van fer la prova d’alcoholèmia amb un resultat de 0,83 mg/l en un primer intent i de 0,79 mg/l en segona oportunitat. La xifra superava el triple del màxim permès. La dona està acusada d’un presumpte delicte contra la seguretat viària i un altre de conducció temerària. Després de passar a disposició del jutjat d’instrucció número 8 del Vendrell, va quedar en llibertat amb càrrecs.

Summary: Enxampen al Baix Penedès una conductora beguda que va circular prop de vuit quilòmetres contra direcció per la C-32


La cambra demana a l'executiu fer "les gestions oportunes" davant l'Estat per evitar l'acomiadament i precarització del personal docent investigador  ACN Barcelona.-El Parlament ha aprovat una moció, amb els vots a favor de tots els grups excepte JxSí, que insta el Govern a "fer un reconeixement a la tasca dels rectors i la comunitat universitària augment el pressupost universitari almenys al que hi havia al començament de les retallades". És un dels punts de la moció que ha tirat endavant aquest dijous al migdia a la cambra, sobre una universitat per a tothom i sense precarietat que majoritàriament s'ha aprovat per unanimitat. En  un altre dels punts, el Parlament insta l'executiu català a "fer les gestions oportunes" davant de l'Estat per deixar sense efecte la racionalització de la despesa pública de manera que s'eviti l'acomiadament i la precarització del personal docent investigador i que es permetin noves contractacions en aquest sentit.  El Parlament ha aprovat una moció aquest dijous, en què els diputats donen suport a les "legítimes reivindicacions" dels estudiants i dels treballadors del sistema universitari. Tots els grups l'han avalat. En canvi CS i PPC s'han desmarcat de la resta i han votat en contra de mostrar "preocupació" per les acusacions contra estudiants, un professor i treballador d'administració de la Universitat Autònoma de Barcelona (UAB) per haver ocupat el rectorat.  El text també insta el Govern a assolir l'objectiu de la finestra única en el moment de la matrícula pel procediment de sol·licitud i aplicació de la beca general, la d'equitat i altres ajuts i exempcions. I en aquest sentit la cambra també insta el Govern a modificar els trams de les beques equitat "cercant una major progressivitat del sistema", de manera que afavoreixi les rendes més baixes i s'augmenti per a les més altes.  En aquest sentit, els diputats reclamen també una oferta d'un mínim del 70% de places des màsters que habiliten per exercir a preus públics en comparació amb l'oferta dels graus base que hi estan vinculats. A més, i d'acord amb la llei d'acompanyament, s'insta a dur a terme la rebaixa en les matrícules en el següent decret de preus, de manera que les rendes més baixes rebin un 80 i 70% " de compensació".

Summary: El Parlament insta el Govern amb el 'no' de JxSí a retornar el pressupost universitari al de l'inici de les retallades


Vendes virtuals de pisos a estrangers, trobades online, signatures telemàtiques de contractes... El món immobiliari també ha hagut d'adaptar-se a les restriccions obligades per la covid-19. L'empresa gironina Ceigrup, que té una vintena d'oficines arreu de la demarcació, n'és un exemple. El grup ha afrontat la crisi amb més teletreball i introduint noves fórmules de negoci per evitar desplaçaments. Algunes de les quals, precisen des de Ceigrup, han vingut per quedar-se. La pandèmia, a més, tampoc ha aturat el pla de creixement del grup, que ara ha fet el salt a l'àrea de Barcelona integrant l'empresa Amat Immobiliaris. L'any passat, Ceigrup va fer 609 operacions de compravenda, que representen un volum total de 86 milions d'euros (MEUR). El confinament pel coronavirus ha frenat les vendes de pisos, però no les ha aturades. Sí que tot allò que era presencial s'ha vist paralitzat -com ara les visites- però immobiliàries com la gironina Ceigrup han continuat treballant.  El grup, que agrupa tretze professionals immobiliaris, s'ha reinventat per plantar cara a la crisi de la covid-19. Sobretot, impulsant el teletreball, l'ús de les noves tecnologies i buscant noves fórmules de negoci. Així, com expliquen des de Ceigrup, s'han adaptat "per fer visites virtuals, trobades online amb clients i propietaris i signatures digitals de contractes per evitar desplaçaments dels clients i garantir així la màxima seguretat".  També s’han buscat fórmules alternatives com el sistema de doble notaria, que permet que comprador i venedor no s’hagin de desplaçar fora del seu municipi quan és imperatiu signar una operació de compravenda. Durant el confinament, s'han signat quinze escriptures davant notari. I en alguns casos, fins i tot s'han tancat operacions a distància. "S'han dut a terme vendes de manera totalment virtual amb clients estrangers", explica la portaveu de Ceigrup, Esther Torrent. Apart, al llarg de les setmanes de confinament també s'han signat divuit contractes d'arres, s'han captat 80 noves finques, els comercials de Ceigrup han atès més de 500 demandes i han preprogramat 108 visites a immobles. "Ara s'estan començant a fer i algunes ja han donat els seus resultats", precisen des de Ceigrup. En paral·lel, el grup immobiliari gironí també ha potenciat els cursos de formació. I amb l'inici de la desescalada, s'han adaptat les oficines (amb mampares, amb hidrogel) per garantir les mesures de seguretat. Expansió a Barcelona La pandèmia, a més, no ha aturat el pla de creixement que Ceigrup s'havia fixat a principis d'any, i que passa per fer el salt des de Girona a la resta de Catalunya. De moment, la immobiliària ja ha posat un peu a l'àrea de Barcelona.  Ho ha fet integrant Amat Immobiliaris, empresa del ram creada el 1948 i que compta amb oficines a Barcelona, Sant Just Desvern i Sant Cugat. Amb una plantilla de 79 treballadors, a partir d'ara Amat operarà sota el paraigües de Ceigrup. Fundat l'any 1990, el grup immobiliari gironí arriba al seu 30è aniversari aquest 2020. Té 184 treballadors i administra 953 comunitats de veïns. L'any passat Ceigrup va fer 609 operacions de compravenda d'habitatges, cosa que representa un volum de 86 MEUR. A la demarcació, el grup immobiliari compta amb vint oficines repartides arreu del territori. Quatre són a Girona, Banyoles, Olot i Puigcerdà. I les altres setze es reparteixen entre l'Empordà i la Selva. En concret, al Baix Empordà, Ceigrup té oficines a Sant Antoni de Calonge, Palamós, Platja d'Aro, Santa Cristina d'Aro, Sant Feliu de Guíxols, S'Agaró, Torroella de Montgrí, Llançà i Pals; a l'Alt Empordà, a l'Escala, El Port de la Selva, Roses, l'Estartit i Figueres, i a la Selva, a Blanes i a Caldes de Malavella.

Summary: Vendes virtuals i expansió a Barcelona: l'estratègia de la immobiliària gironina Ceigrup per plantar cara a la covid-19


Coincidint amb el final de la legislatura i la confecció de les llistes electorals ACN Madrid.-La fins ara diputada del PSOE, exportàveu al Congrés i exsecretària d’Estat de Cooperació Internacional, Soraya Rodríguez, ha anunciat aquest dimecres que abandona la seva formació. Coincidint amb el final de legislatura i amb la confecció de les llistes electorals del PSOE, Rodríguez ha enviat una carta a la secretària general del PSOE de Valladolid on demana la seva baixa de militància per la seva “discrepància profunda” amb l’estratègia de la direcció de la formació respecte a l’independentisme català. Lamenta que el president del govern espanyol no hagi establert un veto a les formacions independentistes i adverteix que “fer dependre de nou la governabilitat del país de l’independentisme que ha iniciat una operació de setge i demolició de l’Estat de dret i de la Constitució tindria conseqüències molt negatives per a la nostra democràcia”.  A la carta, Rodríguez diu que “no pot compartir” que “la majoria de la moció de censura que ha sostingut el govern durant els últims vuit mesos sigui una possibilitat viable per conformar una majoria parlamentària raonable per sostenir un govern socialista”.  Per això “espera i desitja” que després de les eleccions del 28 d’abril el PSOE “no reediti la majoria de la moció de censura” amb Podem i les formacions independentistes, perquè “faria impossible el necessari diàleg amb Catalunya, com s’ha demostrat recentment en l’intent de condicionar l’aprovació dels pressupostos generals de l’Estat a la creació de meses de partits al marge de les Corts generals on es pogués parlar i decidir sobre un inexistent dret a l’autodeterminació”.  Rodríguez va ser juntament amb l’expresident de  Castella-La Manxa José María Barreda dues de les veus crítiques del PSOE amb les negociacions entre el govern espanyol i la Generalitat per a la creació de la figura del ‘relator’. Tots dos han format part del sector crític amb Pedro Sánchez i de fet van donar suport a Susana Díaz a la campanya de les primàries del PSOE.

Summary: Soraya Rodríguez deixa el PSOE criticant la posició de Sánchez respecte a l’independentisme


CaixaBank ha anunciat aquest divendres que amplia fins a setembre la moratòria de les hipoteques signades per totes aquelles famílies que s'hagin vist afectades pel coronavirus. Segons ha explicat l'entitat en un comunicat, l'objectiu d'aquesta mesura és "contribuir a la millora de l'economia familiar de tots els clients en situació vulnerable". Per evitar desplaçaments, la companyia ha implementat un sistema 'online' perquè els sol·licitants puguin tramitar tota la documentació sense necessitat de desplaçar-se a una oficina. "D'aquesta manera es contribueix a complir amb les normes de confinament i es protegeix als empleats que treballen en les oficines", ha assenyalat l'empresa. Per poder accedir a la moratòria, les famílies han de presentar una sèrie de documents que s'especifiquen en el mateix comunicat publicat aquest divendres. En concret, cada unitat familiar ha d'acreditar que el conjunt dels seus ingressos mensuals no pot superar tres vegades l'Indicador Públic de Renda d'Efectes Múltiples (IPREM) mensual, que actualment és de 1.613,52 euros. Aquesta xifra pot veure's ampliada pels fills a càrrec, persones grans o persones amb discapacitat, segons especifica l'entitat. Per altra banda, la quota hipotecària més despeses i subministraments bàsics ha de ser superior o igual al 35% dels ingressos nets de la unitat familiar. Finalment, també es pot sol·licitar la moratòria si, a causa de la situació d'emergència sanitària, la càrrega hipotecària ha augmentat més d'un 30% sobre la renda familiar. Aquesta mesura arriba pocs dies després que CaixaBank anunciés un avançament de les pensions dels seus clients i l'obertura d'una línia de préstecs per a pimes i autònoms per 25.000 MEUR.

Summary: CaixaBank amplia fins a setembre la moratòria de les hipoteques dels afectats pel coronavirus


La cap de llista del PSC al 28-A, Meritxell Batet, ha alertat a JxCat i ERC que "entestar-se en l'autodeterminació" suposa "posar una condició impossible que pot conduir a marginar-se del debat del futur de Catalunya i Espanya" al Congrés. En l'esmorzar informatiu Fòrum Europa-Tribuna Catalunya, la candidata socialista ha advertit que l'independentisme "està atrapat en una irresponsable fugida endavant" que "posa en risc les institucions d'autogovern i la convivència". Batet ha criticat que els independentistes "garanteixin als votants no comparèixer al debat" sobre el model d'Espanya perquè equival a no ser al debat sobre Catalunya. Per a Batet, els independentistes "van ignorar-ho tot" i ha criticat que "no han sabut proposar res més enllà de la indignació". "La seva gran batalla i triomf han estat els llaços i les pancartes", ha carregat la candidata, que ha dit que JxCat i ERC es miren "de reüll" per veure què opinaran els seus votants "més radicals" en lloc de prendre decisions "valentes i realistes". La mateixa situació es produeix al Govern, segons Batet, "cada dia menys de coalició i més de coexistència". D'altra banda, ha dit que a PP, Ciutadans i Vox no els agrada ni el pluralisme ni el model autonòmic: "No estan a la seva Constitució", ha criticat Batet, que creu que aquestes formacions veuen en l'independentisme "la millor excusa per acabar amb ells". La candidata socialista ha dit que les tres dretes "han normalitzat l'enfrontament i el conflicte" i ha considerat que "ho han fet amb la complaença dels que des de Waterloo pensen que 'com pitjor, millor'". En el seu discurs, Batet ha insistit que no hi haurà autodeterminació amb un govern socialista, perquè ni és legal "ni té sentits o possibilitats". Per tot plegat, ha reiterat que cal treballar per un consens "que integri a tothom". Per a la candidata, "l'acord és possible" i ha demanat reforçar l'autogovern, ja que "l'independentisme es fonamenta en les carències del model autonòmic". "El debat al Congrés no és el de l'autodeterminació ni ho serà", ha insistit. En aquest sentit, ha dit que reforçar l'autogovern és defensar també el model constitucional, un fet que considera que només fa el partit socialista. També ha explicat que la descentralització de competències és positiu i que cal que per fer front a la crisi territorial els partits seguin a dialogar dins del marc estatutari. "Volem resoldre el conflicte o volem viure del conflicte?", s'ha preguntat. A més, ha reclamat una resposta perquè els catalans partidaris de la independència "no desapareixeran" i ha dit que "tampoc volen que desapareguin". El que cal, segons el PSC, és una Catalunya "on hi capiguem tots". De nou, Batet ha explicat que estan en contra de la mediació internacional que va plantejar el president del Govern, Quim Torra, en el seu discurs de Sant Jordi. Després que Batet considerés dimarts que fer-ho seria negar el diàleg, aquest dimecres ha dit que el conflicte és entre catalans i que aquest és un problema intern. A més, creu que primer cal parlar-lo a Catalunya i, després, un cop es refacin els consensos, "parlar amb Espanya". "Però això no té res a veure amb l'escenari internacional", ha dit.  Batet ha fet també balanç del debat d'Atresmedia entre els candidats del PSOE, PP, Ciutadans i Unides Podem, on ha celebrat que Pedro Sánchez aportés propostes pel país i que, en canvi, Pablo Casado i Albert Rivera es limitessin "als insults". Després que Sánchez digués que no entra als seus plans un pacte amb la formació taronja, Batet ha insistit que va ser Ciutadans "qui va posar un cordó sanitari al partit socialista" i que a Andalusia "ja van triar". "El criteri de Rivera és molt clar i està molt definit", ha dit. L'alcaldable del PSC a Barcelona, Jaume Collboni, ha presentat Batet com la representant del diàleg i el respecte a la legalitat democràtica i ha destacat que és "una persona normal", que prové de classe mitjana i treballadora. D'altra banda, ha dit que espera que Batet sigui en la pròxima legislatura "una gran aliada de la ciutat de Barcelona", que "necessita tenir a l'Estat un govern amic".

Summary: Batet alerta que "entestar-se en l'autodeterminació" és una "condició impossible" que pot "marginar" Catalunya


La manca d'aparcament econòmic al centre de Manresa és una queixa compartida entre els visitants, els comerciants i el sector de la restauració de la ciutat. Per tal de posar-hi solució, l'Ajuntament ha engegat una promoció en què oferirà aparcament a preus reduïts en dos pàrquings situats al nucli antic i gestionats per l'empresa municipal Fòrum. Es tracta dels pàrquings Centre Històric i  Puigmercadal, on s'oferiran tiquets de sis hores per cinc euros, o bé de nou hores per sis euros. D'aquesta manera, el preu per hora sortirà a 0,83 cèntims en la primera modalitat, i a 0,66 en la segona, una quantitat molt inferior al preu normal, que és d'1,60 i 1,90 euros per hora. La condició és que es faci dins dels horaris marcats, que són les tardes de dilluns a divendres i durant tot el dia del dissabte. L'Ajuntament pretén així aconseguir dos objectius: d'una banda, potenciar que "els visitants s'estiguin a Manresa durant hores sense mirar el rellotge ni preocupar-se per l'aparcament", i de l'altra, millorar la baixa ocupació d'aquests dos aparcaments.

Summary: Dos pàrquings de Manresa oferiran tarifes reduïdes amb descomptes de més del 50% per atraure visitants de fora la ciutat


Una veïna del Vendrell de 39 anys eleva fins a cinc els casos positius per coronavirus a la demarcació de Tarragona. Segons ha informat el Departament de Salut, la dona es va contagiar al seu lloc de treball, a Barcelona, on hi havia un empleat amb el covid-19. La dona presenta simptomatologia lleu i es troba en aïllament domiciliari. El CAP del Vendrell s'encarrega de fer-li un seguiment. Els altres quatre casos confirmats a la demarcació continuen estables i també en aïllament domiciliari. Es tracta d'una dona de 79 anys i la seva filla de 46, totes dues residents a Vilafortuny, a Cambrils; i d'una dona de 60 anys i el seu marit de 54, residents a Salou.

Summary: Una veïna del Vendrell, cinquè positiu per coronavirus a la demarcació de Tarragona


El Primavera Sound 2016 ha obert aquest dijous les seves portes al Parc del Fòrum després dels concerts gratuïts que es van oferir aquest dimecres al mateix lloc i que van estar protagonitzats per Suede. Aquesta l'edició més ambiciosa del Primavera i destaca per les actuacions de Radiohead, Tame Impala, PJ Harvey i Sigur Rós. Entre els plats forts d'aquest dijous hi ha les actuacions de Suede a l'Auditori Rockdeluxe que presenta el seu àlbum 'Night Thoughts', un dia després del seu concert gratuït; Explosions in the sky i LCD Soundsystem, els dos a l'escenari Heineken; Air i Tame Impala, a l'H&M, i, entre les curiositats, hi ha el directe del director de cinema i guionista John Carpenter, qui va dirigir films de culte com 'The thing' a l'escenari Primavera. Aquest és el primer dia de pagament del Primavera Sound després dels concerts gratuïts d'aquest dimecres al Parc del Fòrum, que va comptar amb les actuacions de Carla, Doble Pletina, Sr. Chinarro i Suede.   Un dels concerts més esperats d'aquest dijous és el de LCD Soundsystem liderats per James Murphy, una banda de música electrònica que arriba avalada per discos com 'Sound of silver' o el seu darrer 'This is happening', publicat l'any 2010. La seva actuació, a l'escenari Heineken, té lloc després d'una aturada, en la qual Murphy va produir a bandes com Arcade  Fire i Yeah Yeah Yeahs.  Els psicodèlics Tame Impala, en canvi, han estat molt més actiu musicalment, ja que actua al Primavera Sound aquest dijous un any després del seu tercer disc 'Currents' amb una gran influència electrònica, després de 'Innerspeaker' (2010) i 'Lonerism'. El concert tindrà lloc a l'escenari H&M.

Summary: El Primavera Sound 2016 arrenca en la seva edició més ambiciosa


Les empreses catalanes van vendre a l'exterior a l'agost per valor de 5.026 milions d'euros, el 2,67% més que el mateix mes de l'any passat, segons el ministeri d'Indústria, Comerç i Turisme. En els primers vuit mesos de l'any, el valor de les exportacions ha arribat fins als 48.009 milions d'euros, el 3% més que els primers vuit mesos del 2017. Al conjunt de l'estat espanyol, les exportacions a l'agost van pujar el 7,7% i en l'acumulat dels vuit primers mesos l'increment ha estat del 4,2%. El dèficit comercial a Catalunya, la diferència entre exportacions i importacions s'ha situat els primers vuit mesos de l'any en 11.872 milions d'euros, un 31% més que fins a l'agost del 2017.  Per sectors d'activitat, les empreses químiques catalanes mantenen el lideratge en exportacions en el període dels primers vuit mesos de l'any amb unes vendes per valor de 12.627 milions d'euros, el 3,9% més que el mateix període de l'any passat.  Les empreses de béns d'equipament ocupen el segon lloc en el rànquing d'exportacions amb 8.355 milions d'euros, el 2,1% més que fa un any, i el tercer sector més internacionalitzat a Catalunya és el de l'automòbil amb 7.800 milions d'euros, el 9,7% més.

Summary: Les exportacions creixen un 3% fins a l'agost


El Departament d'Agricultura, Ramaderia, Pesca i Alimentació ha convocat, segons publica el DOGC, els ajuts destinats a les comunitats de regants per a la millora i modernització de les xarxes de regadius en el marc del Programa de Desenvolupament Rural (PDR) de Catalunya, corresponents als anys 2019, 2020 i 2021. La inversió prevista que es podrà beneficiar d'aquests ajuts i que es distribuirà entre les tres pròximes anualitats ascendeix a 34,38 milions d'euros, que aporten l'administració i els regants a parts iguals, 17,19 milions cadascun. L'import de l'ajut corresponent a l'administració està cofinançat pel Fons Europeu Agrícola de Desenvolupament Rural (FEADER), que aporta 7.393.490,68 euros, segons el que estableix el PDR 2014-2020 de Catalunya. La resta, 9.800.673,69 euros, aniran a càrrec del Departament d'Agricultura. El termini de presentació de sol·licituds és de quatre mesos.  L'objecte d'aquesta línia d'ajuts és fomentar la realització de les obres i les instal·lacions de les xarxes col·lectives de reg de les comunitats de regants per a millora i modernització dels regadius, per una banda, en la modalitat de modernització integral d'un regadiu existent, consistent en el canvi de la xarxa de reg per gravetat a una xarxa de reg pressuritzada o bé una millora substancial d'un sistema de reg a pressió existent (70% del pressupost disponible). També se'n podran beneficar obres de millora i modernització i elements que milloren la gestió del reg, incrementant l'eficiència i l'estalvi d'aigua (30% del pressupost disponible).   Els ajuts es destinaran, principalment, a la realització d'obres de construcció de xarxes de transport i distribució, i capçals de reg fins a l’explotació individual; sistemes d'automatització i control del consum; instal·lacions de captació i elevació d'aigües; implantació i millora de les instal·lacions elèctriques vinculades als sistemes de reg,  i embassaments i basses de regulació. De la mateixa manera que en l'anterior, la nova convocatòria preveu realitzar obres de modernització integral de les xarxes de reg comunitàries amb subvencions que poden arribar fins a un milió d'euros.   El Departament d'Agricultura valora positivament els efectes de la incentivació de l'estalvi d'aigua de reg, i per això considera convenient, mitjançant aquesta Ordre, convocar una línia d'ajuts a les comunitats i col·lectivitats de regants legalment constituïdes, per tal que puguin realitzar la implantació de xarxes de canonades a pressió o bé obres de millora de les xarxes de regadiu existents.    En l'anterior convocatòria de l'Ordre ARP/270/2015, de 5 d'agost, per la qual es van aprovar les bases reguladores dels ajuts a les comunitats de regants per a la millora i modernització de les xarxes de regadius per a les anualitats 2016, 2017 i 2018, d'un total de 144 expedients resolts, 133 expedients van anar dirigits a obres de millora i modernització, i 11 expedients a modernitzacions integrals d'un regadiu existent, canvi d'un reg a manta a pressió d'un total de 6.344,64 ha, fet que permetrà un estalvi d'aigua de 5 Hm3, aproximadament.

Summary: El Departament d'Agricultura impulsa la millora i la modernització de les xarxes de regadius


La Universitat de Girona (UdG) espera ser la propietària de tot el Parc Científic i Tecnològic un cop acabi tot el procés de liquidació. Perquè això passi, però, caldrà esperar com a mínim un any i confiar que el complex no tingui cap comprador. El rector de la UdG, Sergi Bonet, ha explicat que el pla de liquidació aprovat pel Jutjat Mercantil contempla fins a quatre fases. Durant les tres primeres, es permet que qualsevol interessat compri tot el Parc o bé algun dels seus edificis, sempre i quan es continuïn destinant "a recerca i transferència". Bonet no creu que surti cap comprador i veu que "allò més probable" és que s'arribi a la quarta i darrera fase del pla. En aquest punt, la UdG passaria a ser la propietària de tot el Parc, sempre i quan es comprometi a pagar tota la hipoteca pendent. El deute pujaria a més de 10 milions d'euros (MEUR), una xifra que segons Bonet seria "perfectament assumible" retornar en uns vint anys gràcies als beneficis que generarà el complex (que ara es calculen en 900.000 euros). Bonet ho ha explicat al claustre de la UdG on ha fet balanç de la seva acció de govern en els quatre anys de mandat. La universitat engega dimarts que ve la maquinària de les eleccions al rectorat. En declaracions a l'ACN, Sergi Bonet ha assegura que "encara" no ha decidit si es tornarà a presentar ja que, mentre estigui en mandat, no pensa "dedicar ni cinc minuts" a preparar un equip i un programa.

Summary: La UdG confia ser la propietària de tot el Parc Científic quan acabi la liquidació i retornar el deute en uns vint anys


Representants del grup en Defensa de la Sanitat Pública i de la CUP de Reus han tornat a reclamar "límits" entre la sanitat pública i l'assistència sanitària privada de mútues i altres entitats per acabar amb el col·lapse que arrosseguen els hospitals públics, com és el cas de l'Hospital Sant Joan de Reus. "Les persones que no es puguin pagar una mútua acabaran en mas d'un sistema denigrant i que posa en risc la vida de les persones", ha acusat la portaveu de la CUP a l'Ajuntament de Reus, Marta Llorens. Les cupaires han denunciat públicament el cas de la Josefina Fernández, de Cambrils (Baix Camp), que espera que li substitueixin la pròtesi húmer des de l'estiu 2015. La dona, vídua i amb dues filles al càrrec, té un braç sense mobilitat i no pot treballar. Pateix una depressió i altres problemes físics derivats de la seva lesió.

Summary: La CUP insisteix en prohibir l'assistència sanitària privada als hospitals públics per acabar amb les llistes d'espera


La Comissió Rectora del Fons de Reestructuració i Ordenació Bancària (Frob) ha acordat aquest divendres enviar a la Fiscalia deu operacions, totes anteriors al 2010, corresponents a les antigues Bancaja i Caja Madrid. La Comissió ha pres aquesta decisió després d'analitzar uns informes que calculen que els perjudicis econòmics ocasionats per aquestes operacions ascendeixen a uns 1.503 milions d'euros. Es tracta principalment d'operacions de finançament i refinançament per adquirir immobles o participacions en societats que han donat lloc a pèrdues "importants" per a les entitats. A més, presenten "indicis d'irregularitat operativa" o bé "no responen a una finalitat econòmica lògica".  Amb aquesta actuació, el Frob considera acabat l'anàlisi de les operacions relatives a les set caixes d'estalvis que conformen la Bankia actual.

Summary: El Frob enviarà a la Fiscalia deu operacions de Bancaja i Caja Madrid


El 18è Banc Sabadell Festival Mil·lenni ha anunciat aquest dimecres tres grups que actuaran en aquesta edició del certamen: el cantautor britànic de soul i folk Michael Kiwanuka, que oferirà un concert el 16 de novembre a la Bikini; Tony Hadley, qui va ser cantant de Spandau Ballet, actuarà el 21 de novembre al Palau de la Música, i el grup de pop The Divine Comedy, el 8 de febrer del 2017 també al Palau de la Música. El festival ha anunciat que les entrades es posaran en la venda a partir d'aquest divendres.  Kiwanuka, d'origen londinenc i fill de pares ugandesos, va sorprendre al món del folk i soul l'any 2012 amb  el seu disc de debut 'Home again'. Al seu primer concert al Festival del Mil·leni presentarà el seu nou àlbum 'Love & Hate', que es publica al maig i tindrà un contingut més contemporani i experimental. Tony Hadley com a cantant del grup Spandau Ballet va ser un dels grans artistes del pop dels anys 80. Como solista ha editat cinc àlbums, entre ells un dedicat al swing, 'Passing Strangers' (2006), i el recent disc nadalenc 'The Christmas Album' (2015). Per aquest any promet un nou volum a més d'un disc propi i concerts.    El grup d'Irlanda del Nord The Divine Comedy, que lidera Neil Hannon, ha anunciat el seu onzè disc, l'esperat 'Foreverland', a publicar al setembre, sis anys després de 'Bang Goes The Knighthood'. El concert serà el 8 de febrer del pròxim any. Aquest 2016, qui vulgui veure la banda ho podrà fer al Festival Vida, que tindrà lloc del 30 de juny al 3 de juliol a Vilanova i la Geltrú.

Summary: The Divine Comedy, Michael Kiwanuka i Tony Hadley primeres confirmacions del 18è Festival del Mil·lenni


Adif ha licitat les obres d'instal·lació d'ample internacional al tram entre Castellbisbal i Bifurcació Martorell-Seat, amb un pressupost de 83,3 MEUR i un termini d'execució de 18 mesos i mig. L'actuació inclou la realització de tots els treballs de construcció i enginyeria civil necessaris per a realitzar les obres en el tram de doble via i 11 quilòmetres de longitud entre les dues estacions. Segons ha explicat Adif en un comunicat, els treballs presenten una "elevada" complexitat tècnica, ja que és necessari actuar en l'àmbit de la plataforma i sobre el conjunt dels elements del sistema ferroviari com la via, l'electrificació, les instal·lacions de seguretat, les comunicacions o els esquemes operatius de vies de diferents estacions. Per aquesta raó, asseguren que les obres ja s'han planificat amb l'objectiu e "minimitzar" les afectacions sobre la circulació de trens.  Segons Adif, també s'implantarà l'ample mixt en quatre vies de l'estació de Castellbisbal, així com als ramals d'unió entre aquesta estació i la línia Castellbisbal-Mollet (que ja disposa d'ample mixt). També es renovarà i s'implantarà l'ample mixt al ramal d'accés a la factoria Seat, i es renovarà la via a l'estació de Castellbisbal, que dona accés a Celsa-Gonvarri-Gonvauto. A l'estació de Castellbisbal es preveu ampliar la longitud de les vies d'estacionament i se'n crearà una de nova. També es construirà un pas que creuarà per sota l'autopista AP-7, s'aterraran i es reconstruirà dos altres passos inferiors i s'adaptaran els túnels de Castellbisbal i Martorell.  D'altra banda,  es recuperarà l'antic túnel de Castellbisbal que actualment es troba fora de servei, per incorporar-lo a l'explotació i crear una tercera via de circulació que connectarà l'estació de Castellbisbal i el viaducte del Llobregat, situat a Martorell.  Aquesta és l'actuació més rellevant dels tres contractes d'obra i subministraments per a la implantació de l'ample internacional del corredor mediterrani, una inversió conjunta que supera els 108 MEUR.

Summary: Adif licita les obres d'instal·lació d'ample internacional al tram entre Castellbisbal i Martorell per 83 MEUR


CaixaBank ha nomenat Tomás Muniesa com a vicepresident del consell en substitució d'Antonio Massanell, segons ha informat aquest dijous l'entitat a la Comissió Nacional del Mercat de Valors (CNMV). El nomenament ha estat aprovat pel consell d'administració, celebrat aquest dijous, després que Massanell hagi presentat la seva renúncia al càrrec de vicepresident i membre del consell d'administració de l'entitat. El nomenament de Muniesa, que es farà efectiu el 31 de desembre del 2017, s'ha fet a proposta de la Fundació Bancària La Caixa, previ informe favorable de la comissió de nomenaments i subjecte a la verificació d'idoneïtat per part del Banc Central Europeu (BCE).  Muniesa mantindrà les actuals funcions de director general d'assegurances i gestió d'actius a CaixaBank. El nou vicepresident de l'entitat també ha estat nomenat vocal de la comissió executiva.

Summary: CaixaBank nomena Tomás Muniesa nou vicepresident en substitució d'Antonio Massanell


La Comissió Europea obre la porta a gestionar el nou camp de refugiats de Moria després que el primer ministre grec, Kiriakos Mitsotakis, demanés a la Unió Europea màxima participació i finançament en el nou camp que s'està fent després de l'incendi. Després que mitjans alemanys hagin publicat que la presidència alemanya de la Unió Europea ha impulsat un acord amb Mitsotakis perquè el nou camp sigui gestionat a nivell europeu, un portaveu comunitari ha assegurat aquest dilluns que el vicepresident Margaritis Schinas ja es va mostrar "obert a aquesta idea", que ara s'està discutint amb les autoritats gregues.  "La situació actual és extremadament complexa i d'urgència", ha dit el portaveu comunitari, que ha remarcat que seran les autoritats gregues les que anunciïn els plans que hi ha a mig termini per al camp.

Summary: Brussel·les obre la porta a gestionar el nou camp de refugiats de Moria


Els delegats escullen 50 dels integrants de l'òrgan de direcció, que proclamaran aquest diumenge al migdia el coordinador general  ACN Barcelona.-Els delegats d'EUiA han apostat en un 72% dels vots per la llista que encapçala l'actual coordinador general de la formació, Joan Josep Nuet, per integrar el Consell Nacional del partit. En canvi, un 26% dels delegats han votat a favor d'Edu Navarro, regidor de Sabadell, i s'ha registrat un 2% de vots nuls en el marc de la setena assemblea del partit, al Museu Marítim de Barcelona. EUiA ha fet públic aquest diumenge el matí els resultats de la votació, que es va produir dissabte a la tarda. D'aquesta manera, la candidatura de Nuet aportarà 37 membres al consell Nacional, i la de Navarro 13. Ara els 50 membres electes –n'hi ha 50 més que s'han escollit per designació territorial- es reuniran aquest diumenge al migdia per escollir el coordinador general de la formació, que amb tota probabilitat tornarà a ser l'actual diputat al Parlament, Joan Josep Nuet.  Un total de 267 delegats han votat a favor de Nuet i 97 per la candidatura de Navarro. La llista encapçalada per Nuet duia el nom d''Una EUiA compromesa amb la Catalunya treballadora i popular i la construcció d’un nou espai transformador', i s'havia presentat amb 219 avals de delegats i delegades; mentre que l'encapçalada per Navarro, 'Per una EUiA protagonista', n'havia presentat 90. D'altra banda, el document que marcarà la política d’EUiA pel proper període ha estat aprovat amb 273 vots a favor (75%), 81 en contra (22,2%) i 10 abstencions (2,8%).

Summary: EUiA aposta en un 72% per la llista de Nuet i en un 26% per la de Navarro al Consell Nacional


La paret de la façana d'un dels edificis de la Plaça del Monestir d'Amer (Selva) ha aparegut pintada amb dues inscripcions unionistes aquest dissabte. L'escrit s'ha produït després de l'acte convocat per Ciutadans en el què el grup parlamentari en ple ha visitat la població natal de Carles Puigdemont. En una de les pintades s'hi llegia 'Viva España' mentre que a l'altra hi deia 'Queda demostrada l'educació i el respecte d'Amer'. Els veïns del poble han optat per no fer cap concentració en contra del partit de Rivera i s'han limitat a tancar els comerços durant l'acte que no ha arribat a la mitja hora. Just al final, s'han intercanviat crits en favor de la independència amb d'altres en suport de la unitat de l'estat espanyol sense cap incident.

Summary: Apareixen pintades unionistes a la façana de la Plaça del Monestir d'Amer després de l'acte de Ciutadans